CELEX: 62017CO0640
Language: lv
Date: 2018-04-17 00:00:00
Title: Tiesas (astotā palāta) rīkojums, 2018. gada 17. aprīlis.#Luís Manuel dos Santos pret Fazenda Pública.#Tribunal Administrativo e Fiscal de Coimbra lūgums sniegt prejudiciālu nolēmumu.#Lūgums sniegt prejudiciālu nolēmumu – Tiesas Reglamenta 99. pants – Iekšējie nodokļi – Diskriminējošas aplikšanas ar nodokli aizliegums – LESD 110. pants – Vienotais transportlīdzekļa reģistrācijas nodoklis – Nodokļa likmes noteikšana, izmantojot transportlīdzekļa pirmreizējās reģistrācijas datumu aplikšanas ar nodokli dalībvalstī – No citām dalībvalstīm importēti lietoti mehāniskie transportlīdzekļi – Pirmreizējās reģistrācijas datuma citā dalībvalstī neņemšana vērā.#Lieta C-640/17.

TIESAS RĪKOJUMS (astotā palāta)
      2018. gada 17. aprīlī (
            *1
         )
      Lūgums sniegt prejudiciālu nolēmumu – Tiesas Reglamenta 99. pants – Iekšējie nodokļi – Diskriminējošas aplikšanas ar nodokli aizliegums – LESD 110. pants – Vienotais transportlīdzekļa reģistrācijas nodoklis – Nodokļa likmes noteikšana, izmantojot transportlīdzekļa pirmreizējās reģistrācijas datumu aplikšanas ar nodokli dalībvalstī – No citām dalībvalstīm importēti lietoti mehāniskie transportlīdzekļi – Pirmreizējās reģistrācijas datuma citā dalībvalstī neņemšana vērā
      Lieta C‑640/17
      par lūgumu sniegt prejudiciālu nolēmumu atbilstoši LESD 267. pantam, ko Tribunal Administrativo e Fiscal de Coimbra (Koimbras Administratīvā un nodokļu lietu tiesa, Portugāle) iesniedza ar lēmumu, kas pieņemts 2017. gada 18. oktobrī un kas Tiesā reģistrēts 2017. gada 16. novembrī, tiesvedībā
      
         
            Luís Manuel dos Santos
         
      
      pret
      
         
            Fazenda Pública.
         
      
      TIESA (astotā palāta)
      šādā sastāvā: palātas priekšsēdētājs J. Malenovskis [J. Malenovský], tiesneši D. Švābi [D. Šváby] un M. Vilars [M. Vilaras] (referents),
      ģenerāladvokāte: E. Šarpstone [E. Sharpston],
      sekretārs: A. Kalots Eskobars [A. Calot Escobar],
      ņemot vērā pēc ģenerāladvokātes uzklausīšanas pieņemto lēmumu izskatīt lietu, izdodot motivētu rīkojumu saskaņā ar Tiesas Reglamenta 99. pantu,
      izdod šo rīkojumu.
      
         Rīkojums
      
      
               1
            
            
               Lūgums sniegt prejudiciālu nolēmumu ir par to, kā interpretēt LESD 110. pantu.
            
         
               2
            
            
               Šis lūgums ir iesniegts tiesvedībā starp Luís Manuel dos Santos un Fazenda Pública (Valsts kase, Portugāle) jautājumā par vienotā transportlīdzekļa reģistrācijas nodokļa (Imposto Único de Circulação) samaksu, kurš viņam tika piemērots par 2014. gadu par lietotu mehānisko transportlīdzekli, kas importēts no citas dalībvalsts.
            
         
         Atbilstošās tiesību normas
      
      
               3
            
            
               
                  Código do Imposto Único de Circulação (Vienotā transportlīdzekļa reģistrācijas nodokļa kodekss, turpmāk tekstā – “CIUC”) 2. panta 1. punktā ir noteikts:
               “Ar vienoto transportlīdzekļu reģistrācijas nodokli apliek šādas transportlīdzekļu, kas reģistrēti vai kam piešķirta reģistrācijas numura zīme Portugālē, kategorijas:
               
                        a)
                     
                     
                        A kategorija: vieglie pasažieru transportlīdzekļi un vieglie pasažieru un kravas transportlīdzekļi, kuru bruto masa nepārsniedz 2500 kg, kas reģistrēti no 1981. gada līdz šī kodeksa spēkā stāšanās brīdim;
                     
                  
                        b)
                     
                     
                        B kategorija: vieglie pasažieru transportlīdzekļi, uz kuriem attiecas Nodokļu kodeksa 2. panta 1. punkta a) un d) apakšpunkts par transportlīdzekļiem, un vieglie pasažieru un kravas transportlīdzekļi, kuru masa nepārsniedz 2500 kg, kas reģistrēti pēc šī kodeksa stāšanās spēkā;
                     
                  [..].”
            
         
         Pamatlieta un prejudiciālais jautājums
      
      
               4
            
            
               Prasītājs pamatlietā ir īpašnieks lietotam mehāniskajam transportlīdzeklim Portugālē, kas ir importēts no Apvienotās Karalistes. Šis transportlīdzeklis, kurš pirmreizēji tika reģistrēts 1966. gada 20. oktobrī šajā pēdējā minētajā dalībvalstī, tika vēlreiz reģistrēts Portugālē 2013. gada 31. maijā, kas ir pēc tam, kad 2007. gada 1. jūlijā stājās spēkā CIUC.
            
         
               5
            
            
               2014. gada 31. decembrī viņam tika pieprasīts par šo transportlīdzekli samaksāt summu 131,40 EUR apmērā kā vienoto transportlīdzekļa reģistrācijas nodokli par 2014. gadu.
            
         
               6
            
            
               Uzskatot, ka viņš ticis diskriminēts, prasītājs pamatlietā cēla prasību iesniedzējtiesā pret minētā nodokļa samaksu. Tostarp viņš norāda, ka pēc 2007. gada 1. jūlija importētiem tikpat veciem transportlīdzekļiem, kas reģistrēti pirms 2007. gada 1. jūlija, tiek piemērota atšķirīga attieksme nodokļu jomā, lai gan tiem ir tādas pašas īpašības, un tas nav saderīgi ar preču brīvas aprites starp dalībvalstīm principu, ko nosaka LESD 110. pants.
            
         
               7
            
            
               Šajā sakarā iesniedzējtiesa norāda, ka par prasītāja pamatlietā importēto transportlīdzekli, kura pirmreizējā reģistrācija tika veikta citā dalībvalstī 1966. gada 20. oktobrī, ir jāmaksā vienotais transportlīdzekļa reģistrācijas nodoklis atbilstoši CIUC 2. panta 1. punkta b) apakšpunktam, jo tas ir importēts Portugālē un tad no jauna reģistrēts pēc 2007. gada 1. jūlija, lai gan tas būtu atbrīvots no šī nodokļa, ja pirmreizējā reģistrācija būtu tikusi veikta Portugālē. Tādējādi par šo transportlīdzekli ir jāmaksā šis nodoklis tikai tāpēc, ka tā pirmreizējā reģistrācija ir veikta citā dalībvalstī, nevis Portugālē.
            
         
               8
            
            
               Šādos apstākļos Tribunal Administrativo e Fiscal de Coimbra (Koimbras Administratīvā un nodokļu lietu tiesa, Portugāle) nolēma apturēt tiesvedību un uzdot Tiesai šādu prejudiciālu jautājumu:
               “Vai LESD 110. pantā nostiprinātajam brīvas preču aprites starp dalībvalstīm principam ir pretrunā valsts tiesību norma [CIUC 2. panta 1. punkta b) apakšpunkts], kas tiek interpretēta tādējādi, ka, uzliekot vienoto transportlīdzekļu reģistrācijas nodokli, nav jāņem vērā pirmreizējās reģistrācijas datums, ja tā ir veikta citā dalībvalstī, un ir jābalstās tikai uz reģistrācijas datumu Portugālē, lai gan šīs interpretācijas dēļ no citas dalībvalsts ievestie transportlīdzekļi tiek aplikti ar lielāku nodokli?”
            
         
         Par prejudiciālo jautājumu
      
      
               9
            
            
               Atbilstoši Tiesas Reglamenta 99. pantam, ja atbilde uz uzdoto prejudiciālo jautājumu skaidri izriet no judikatūras vai ja atbilde uz jautājumu nerada nekādas pamatotas šaubas, Tiesa pēc tiesneša referenta priekšlikuma un pēc ģenerāladvokāta uzklausīšanas jebkurā brīdī var lemt, izdodot motivētu rīkojumu.
            
         
               10
            
            
               Šī tiesību norma ir jāpiemēro šajā lietā.
            
         
               11
            
            
               Ar savu jautājumu iesniedzējtiesa būtībā jautā, vai LESD 110. pants ir interpretējams tādējādi, ka tas nepieļauj dalībvalsts tiesisko regulējumu, saskaņā ar kuru noteiktais vienotais transportlīdzekļu reģistrācijas nodoklis tiek iekasēts par vieglajiem pasažieru transportlīdzekļiem, kas reģistrēti vai kam piešķirta reģistrācijas numura zīme šajā dalībvalstī, neņemot vērā transportlīdzekļa pirmreizējās reģistrācijas datumu, ja tas noticis citā dalībvalstī, kā rezultātā no citas dalībvalsts importētiem transportlīdzekļiem tiek uzrēķināts lielāks nodoklis nekā tādiem pašiem neimportētiem transportlīdzekļiem.
            
         
               12
            
            
               Vispirms ir jāatgādina, ka LESD 110. panta mērķis ir nodrošināt preču brīvu apriti starp dalībvalstīm parastos konkurences apstākļos. Šis mērķis ir vērsts uz to, lai novērstu jebkāda veida protekcionismu, ko var radīt diskriminējošu iekšējo nodokļu piemērošana citu dalībvalstu izcelsmes precēm (spriedums, 2016. gada 9. jūnijs, Budişan, C‑586/14, EU:C:2016:421, 19. punkts un tajā minētā judikatūra).
            
         
               13
            
            
               Šajā nolūkā ar LESD 110. panta pirmo daļu ir aizliegts katrai dalībvalstij citu dalībvalstu ražojumiem uzlikt iekšējos nodokļus, kas ir lielāki par tiem, kuri uzlikti līdzīgām vietējām precēm (spriedums, 2016. gada 9. jūnijs, Budişan, C‑586/14, EU:C:2016:421, 20. punkts).
            
         
               14
            
            
               Šajā ziņā saskaņā ar Tiesas patstāvīgo judikatūru nodokļu uzlikšanas sistēmu var uzskatīt par saderīgu ar LESD 110. pantu vienīgi tad, ja ir pierādīts, ka tā ir izveidota tā, lai jebkurā gadījumā būtu izslēgts, ka importa precēm uzliek lielākus nodokļus nekā valsts precēm, un ka tādējādi tai nekādā gadījumā nav diskriminējošas iedarbības (šajā nozīmē skat. spriedumus, 2009. gada 19. marts, Komisija/Somija, C‑10/08, nav publicēts, EU:C:2009:171, 24. punkts, un 2013. gada 19. decembris, X, C‑437/12, EU:C:2013:857, 28. punkts).
            
         
               15
            
            
               Turklāt Tiesa jau ir nospriedusi, ka importētu lietotu mehānisko transportlīdzekļu aplikšanas ar nodokli jomā LESD 110. pants ir vērsts uz to, lai nodrošinātu pilnīgu iekšējo nodokļu neitralitāti attiecībā uz konkurenci starp precēm, kas jau atrodas valsts tirgū, un importa precēm (spriedumi, 2008. gada 17. jūlijs, Krawczyński, C‑426/07, EU:C:2008:434, 31. punkts, un 2010. gada 3. jūnijs, Kalinchev, C‑2/09, EU:C:2010:312, 31. punkts).
            
         
               16
            
            
               Mehāniskie transportlīdzekļi, kas atrodas dalībvalsts tirgū, ir šīs valsts preces LESD 110. panta izpratnē. Ja minētās preces tiek pārdotas šīs dalībvalsts lietotu transportlīdzekļu tirgū, tās ir jāuzskata par tāda paša veida importētiem lietotiem transportlīdzekļiem analogām precēm ar tādām pašām īpašībām un tādu pašu nolietojumu. Lietoti transportlīdzekļi, kas nopirkti minētās dalībvalsts tirgū, un tie, kas importam un laišanai apritē tajā ir nopirkti citās dalībvalstīs, ir konkurējošas preces (šajā nozīmē skat. spriedumus, 2011. gada 7. aprīlis, Tatu, C‑402/09, EU:C:2011:219, 55. punkts, un 2011. gada 7. jūlijs, Nisipeanu, C‑263/10, nav publicēts, EU:C:2011:466, 24. punkts).
            
         
               17
            
            
               No tā izriet, ka LESD 110. pantā ir paredzēts pienākums katrai dalībvalstij izvēlēties un veidot savus nodokļus, kas mehāniskiem transportlīdzekļiem piemērojami tādā veidā, lai tā rezultātā netiktu veicināta valstī esošu lietotu transportlīdzekļu pārdošana un tātad netiktu padarīta mazāk izdevīga līdzīgu lietotu transportlīdzekļu importēšana (spriedumi, 2011. gada 7. aprīlis, Tatu, C‑402/09, EU:C:2011:219, 56. punkts, un 2011. gada 7. jūlijs, Nisipeanu, C‑263/10, nav publicēts, EU:C:2011:466, 25. punkts).
            
         
               18
            
            
               Šajā lietā no lēmuma par prejudiciāla jautājuma uzdošanu izriet, ka vienotais transportlīdzekļu reģistrācijas nodoklis tiek iekasēts katru gadu, konkrēti, par visiem vieglajiem pasažieru transportlīdzekļiem, kas reģistrēti vai kam piešķirta reģistrācijas numura zīme Portugālē, precizējot, ka šī nodokļa summa tostarp ir atkarīga no konkrētā transportlīdzekļa pirmreizējās reģistrācijas datuma Portugālē. Tādējādi šo nodokli piemēro gan jauniem, gan lietotiem transportlīdzekļiem, gan no citām dalībvalstīm importētiem un pirmreizēji Portugālē reģistrētiem transportlīdzekļiem, gan valsts tirgū jau esošiem transportlīdzekļiem.
            
         
               19
            
            
               Tomēr vieglie pasažieru transportlīdzekļi, tādi kā pamatlietā aplūkotais importētais transportlīdzeklis, ir atbrīvoti no vienotā transportlīdzekļu reģistrācijas nodokļa, ja tie ir reģistrēti Portugālē pirms 1981. gada, lai gan līdzīgiem transportlīdzekļiem, kas ir reģistrēti citā dalībvalstī pirms 1981. gada, šis nodoklis tiek piemērots, ja tos pirmreizēji reģistrē Portugālē pēc šī datuma.
            
         
               20
            
            
               Turklāt šie paši transportlīdzekļi tiek iekļauti A kategorijā, ja tie tiek pirmreizēji reģistrēti Portugālē laikā no 1981. gada līdz 2007. gada 1. jūlijam, kas ir CIUC spēkā stāšanās datums, un B kategorijā – ja tie ir pirmreizēji reģistrēti Portugālē pēc 2007. gada 1. jūlija. Savukārt līdzīgi transportlīdzekļi, kas importēti no citas dalībvalsts un reģistrēti Portugālē pēc 2007. gada 1. jūlija, tiek iekļauti B kategorijā, pat ja tie ir pirmreizēji reģistrēti citā dalībvalstī pirms šī datuma. Tātad pēc 2007. gada 1. jūlija Portugālē importētie un pirms 2007. gada 1. jūlija pirmreizēji citā dalībvalstī reģistrētie transportlīdzekļi sistemātiski tiek aplikti ar lielāku nodokli nekā līdzīgi neimportēti transportlīdzekļi, kas pirmreizēji ir reģistrēti Portugālē pirms šī paša datuma.
            
         
               21
            
            
               Līdz ar to ar pamatlietā aplūkoto tiesisko regulējumu no citām dalībvalstīm pēc 2007. gada 1. jūlija importētiem lietotiem transportlīdzekļiem sistemātiski tiek uzlikts lielāks nodoklis nekā tas, kas tiek noteikts līdzīgiem lietotiem transportlīdzekļiem valstī, jo šajā nodoklī netiek ņemts vērā no citām dalībvalstīm importēto transportlīdzekļu pirmreizējās reģistrācijas datums. Tātad rezultāts ir labvēlīgāks valstī esošo lietotu transportlīdzekļu pārdošanai, un tas attur no līdzīgu lietotu transportlīdzekļu importēšanas.
            
         
               22
            
            
               Ņemot vērā iepriekš minētos apsvērumus, uz prejudiciālo jautājumu jāatbild, ka LESD 110. pants ir interpretējams tādējādi, ka tas nepieļauj tādu dalībvalsts tiesisko regulējumu, saskaņā ar kuru noteiktais vienotais transportlīdzekļu reģistrācijas nodoklis tiek iekasēts par vieglajiem pasažieru transportlīdzekļiem, kas reģistrēti vai kam piešķirta reģistrācijas numura zīme šajā dalībvalstī, neņemot vērā transportlīdzekļa pirmreizējās reģistrācijas datumu, ja tas noticis citā dalībvalstī, kā rezultātā no citas dalībvalsts importētiem transportlīdzekļiem tiek uzrēķināts lielāks nodoklis nekā tādiem pašiem neimportētiem transportlīdzekļiem.
            
         
         Par tiesāšanās izdevumiem
      
      
               23
            
            
               Attiecībā uz pamatlietas pusēm šī tiesvedība ir stadija procesā, kuru izskata iesniedzējtiesa, un tā lemj par tiesāšanās izdevumiem.
            
          
            
               Ar šādu pamatojumu Tiesa (astotā palāta) izdod rīkojumu:
            
          
               
                  
                     LESD 110. pants ir interpretējams tādējādi, ka tas nepieļauj tādu dalībvalsts tiesisko regulējumu, saskaņā ar kuru noteiktais vienotais transportlīdzekļu reģistrācijas nodoklis tiek iekasēts par vieglajiem pasažieru transportlīdzekļiem, kas reģistrēti vai kam piešķirta reģistrācijas numura zīme šajā dalībvalstī, neņemot vērā transportlīdzekļa pirmreizējās reģistrācijas datumu, ja tas noticis citā dalībvalstī, kā rezultātā no citas dalībvalsts importētiem transportlīdzekļiem tiek uzrēķināts lielāks nodoklis nekā tādiem pašiem neimportētiem transportlīdzekļiem.
                  
               
             
               
                  
                     [Paraksti]
                  
               
            (
            *1
         )	Tiesvedības valoda – portugāļu.